Ես կարծում եմ, այսօր Գերմանիայի ժողովրդի ձայնը ներկայացնող մարմինը՝ Բունդեսթագը, Հայոց ցեղասպանության մասին այս բանաձեւի ընդունմամբ, առաջին հերթին պատմական որոշում կայացրեց։ Իրապես դա պատմական քայլ էր ոչ միայն հայ ժողովրդի համար, այլեւ Գերմանիայի եւ նրա ժողովրդի, ինչպես նաեւ ողջ քաղաքակիրթ աշխարհի համար։ Սա մի նոր էջ էր, որ բացվեց հայ-գերմանական հարաբերություններում, եւ այն իր անջնջելի հետքն է թողնելու մարդկության դեմ գործած այդ ծանրագույն հանցագործության եւ հետագայում նաեւ ցեղասպանությունների կանխարգելման համամարդկային գործում։